kardosdrur/scandi-wiki huggingface dataset:
Martin Lindblom

Martin Lindblom (1. november 1966 – 23. november 2009) var journalist, bz'er, aktivist og mangeårig redaktør af den venstreorienterede nyhedsportal Modkraft.dk. Efter at have fået konstateret kræft i sommeren 2008 døde han 23. november 2009. 

Han var igennem firserne en del af BZ-bevægelsen i København, og boede blandt andet i den besatte ejendom i Ryesgade. I halvfemserne spillede han en central rolle i den antifascistiske bevægelse. Efter bombeattentatet mod Internationale Socialisters kontor i Søllerødgade, København, i 1992 var Martin Lindblom medstifter af den militante venstreorienterede organisation Antifascistisk Aktion, som han var medlem af frem til 1999.

Han arbejdede som journalist på ugeavisen Socialisten Weekend fra 1998 og frem til avisens lukning i 2001. I 2000 var han medstifter af virksomheden Mediesyndikatet Monsun, hvor han arbejdede og var del af den daglige ledelse frem til kort før sin død.

I 2002 fusionerede Monsun med månedsavisen PåGaden på Nørrebro. Martin Lindblom overtog redaktørjobbet for PåGaden og bestred dette indtil avisens lukning i 2007. Udover selv at være aktiv journalist og redaktør, var Martin Lindblom til sin død kritisk over for mainstream-mediernes tilgang til politikere og erhvervsliv.'.

Han var redaktør for Modkraft.dk fra 2004 og frem til sin død.

Martin Lindbloms fætter, Jakob Lindblom, er et andet kendt ansigt på venstrefløjen. Han er blandt andet kampagnekoordinator for Folkebevægelsen mod EU.

Kilder

Eksterne henvisninger 
 Martin Lindblom  Personliste med nekrologer, artikler / interviews, bøger og billeder (På Modkraft.dk/Tidsskriftcentret)

Journalister fra Danmark
Politisk involverede personer fra Danmark
Redaktører fra Danmark
Personer døde af kræft
Barnes Foundation

Barnes Foundation er en kunstuddannelsesinstitution i Merion, en forstad til Philadelphia, Pennsylvania i USA. Den blev grundlagt i 1922 af Albert C. Barnes, der havde tjent en formue ved at være medudvikler af lægemidlet Argyrol – et tidligt antiseptisk stof.

Institutionen er på foranledning af Albert Barnes eksplicit ikke et museum men en uddannelsesinstitution, grundlagt som en højskole for filosofi og kunst, især med henblik på undervisning af mindre bemidlede klasser, hvortil Barnes havde udviklet sin egen uddannelsesmetoder, hovedsageligt bestående af undervisning af de studerende umiddelbart foran malerierne.

Institutionen ejer i dag mere end 2.500 genstande, hvoraf alene 800 malerier anslås at have en værdi af mere end 6 mia. dollars. I samlingen er 181 malerier af Pierre-Auguste Renoir, 69 af Paul Cézanne, og 59 af Henri Matisse, samt talrige andre mestre, herunder Giorgio De Chirico, Paul Gauguin, El Greco, Francisco Goya, Edouard Manet, Amedeo Modigliani, Jean Hugo, Claude Monet, Pablo Picasso, Maurice Utrillo, Vincent van Gogh, Maurice Prendergast, Gustave Courbet, foruden en række afrikanske kunstværker.

Galerie

Literatur 

 Ausstellungskatalog München: La joie de vivre / Die nie gesehenen Meisterwerke der Barnes Collection Kindler 1993 
 John Anderson: Art Held Hostage: The Battle Over the Barnes Collection W. W. Norton 2003

Weblinks 

 Barnes Foundation
 Pew Charitable Trust: The Barnes Foundation Petitions Court to Move Gallery into Philadelphia

Uddannelsesinstitutioner i USA
Museer i USA
Bygninger, konstruktioner og anlæg i Philadelphia
Museer etableret i 1922
Diversity (album)

Diversity er debutalbummet fra den danske popgruppe Alien Beat Club, der udkom den 23. november, 2009. Albummet indeholder de to bonus numre "Dig & Mig" og "I'm Yours" , der oprindeligt er fremført af henholdsvis Dieters Lieder og Jason Mraz.

Førstesinglen "My Way" blev udgivet den 3. september, 2009.

Trackliste

Album credits

Alle vokaler af Patricia Namakula Mbabazi, Stephanie Lykkehøj Gudmundsen, Kasper Spring Ehlers & Marcel Mark Gbekle
Masteret af Nikolaj Vinten, Medley Mastering / "It's My World" masteret af Lehnert i Mastertouch
Executive producer: Remee for R:A:F Music
Projekt koordinator / Produkt manager: Thomas M. for R:A:F Music
Fotografering: Flemming Leitorp
Styling: Louise Klixbüll og Pernille Fals Bahrt
Cover design: Casper Bram / roger

Hitlisteplacering

Referencer 

Album fra 2009
Popalbum fra Danmark
Anders Nielsen Banner

Anders Nielsen Banner (død 1486) var en dansk rigsråd.

Anders Nielsen Banner var én af de rigeste og mest ansete danske adelsmænd i det 15. århundrede. Efter sin fader, Niels Eriksen Banner, havde han arvet Vinstrupgård på Sjælland, efter sin mor den rige
fru Johanne Andersdatter, arvede han den gamle herregård Asdal, og ved sit giftermål med Kirsten Eriksdatter Gyldenstjerne, enke efter Gotskalk Andersen til Kokkedal, fik han sidstnævnte hovedgård; desuden ejede han flere mindre hovedgårde, Højris, Assendrup, Drefsholm m.fl. I 1452 nævnes han allerede som ridder og medlem af Rigens Raad, 1470 var han lensmandpaa Aalborghus, hvortil slægten blev stærkt knyttet, idet ikke blot hans far havde haft dette len, men hans søn og sønnesøn fik det senere. Under kongens ophold i Norge 1486 indsattes hr. Anders til tillige med bispen i Ribe og Oluf Mortensen Gyrstinge at lede regeringen i Jylland så længe, men inden året var omme, døde han. Efter fru Kirstens død havde han ægtet Sophie Mogensdatter Galt. Kendt er hans vidtløftige processer, blandt andet med provsten i Børglum Kloster og prioren i Hundslund Kloster, der endog udvirkede en pavelig bandlysning mod ham, som kongen og rigsrådet dog dømte ham løs fra.

Kilder 

 
 Danmarks Adels Aarbog 1885, S. 47.

Rigsråder fra Danmark
Godsejere fra Danmark
Lensmænd fra Danmark
Danskere i 1400-tallet
Anders Nielsen
Riddere fra Danmark
De hvide strømper

De hvide strømper (fransk: Les Bas Blancs) er et oliemaleri fra ca. 1861 af den franske maler Gustave Courbet. Billedet forestiller en ung siddende kvinde, der er i færd med at trække (eller fjerne) en hvid strømpe over sin højre fod. Foden hviler på det andet ben, som har en strømpe på. Sammen danner benene et ”X” som fortsættes i nogle træer i baggrunden af billedet. Bortset fra strømperne er hun nøgen.

Lige som Verdens oprindelse og De sovende var De hvide strømper et bestillingsarbejde af den ægyptiske-tyrkisk diplomat og kunstsamler Khalil Bey. Han blev senere tvunget til at sælge dem sammen med sin betydelige kunstsamling for at betale sin betydelige spillegæld. I 1922 blev billedet købt til den amerikanske Barnes Foundation.

I 1968 lavede Marcel Duchamp en radering baseret på De hvide strømper: Morceaux Choisis d'Après Courbet. På Duchamps billede vender pigen blikket væk fra beskueren og ikke mod beskueren som på Courbets. Duchaps billede indeholder derudover også en papegøje. Nok en reference til Kvinde med papegøje.

Malerier af Gustave Courbet
Malerier fra 1861
George Herbert, 5. jarl af Carnarvon

Lord Carnarvon eller George Edward Stanhope Molyneux Herbert, 5. jarl af Carnarvon (født 26. juni 1866 på Highclere Castle i Hampshire, død 5. april 1923 i Kairo, Egypten) var en britisk adelsmand som finansierede udgravningerne i Kongernes Dal i Egypten, hvor den britiske egyptolog Howard Carter i 1922 fandt faraoen Tutankhamons grav.

George Herbert blev uddannet fra Eton og Trinity College på Cambridge Universitet og arvede sin adelstitel i 1890. Han var både en ivrig hesteopdrætter og racerbilkører, men blev livsvarigt skadet i en racerbilulykke i Tyskland i 1901.

Lord Carnarvon døde året efter at graven var fundet, af et inficeret myggestik med påfølgende lungebetændelse. At Carnarvon og flere andre som deltog i udgravningerne, døde kort tid efter at graven blev fundet, har bidraget til en forestilling om at der lå en forbandelse over dalen.

Eksterne henvisninger 

Ægyptologer
Jarler fra Storbritannien
Orientalister fra Storbritannien
Briter i 1800-tallet
Briter i 1900-tallet
Klagenævnet for Domænenavne

Klagenævnet for Domænenavne er et klagenævn der afgør sager om retten til internetdomænenavne der ender på .dk.

I klagenævnet sidder tre medlemmer og tre suppleanter fire år ad gangen. De udnævnes af Videnskabsministeren. 

I tilfælde med ikke-kommercielle registranter eller brugere og i sager af principiel betydning tiltræder to ekstra medlemmer for forbruger og erhvervsinteresser.
I 2009 var formanden Højesteretsdommer Lene Pagter Kristensen, professor og dr.jur. Jens Schovsbo og advokat Knud Wallberg.
De to ekstra medlemmer var Jeppe Juul fra Danmarks Aktive Forbrugere og Jane Eis Larsen fra IT-Branchen.

Blandt dets kontroversielle afgørelser har været sagen om orango.dk, hvor Peter Veileborg som privatperson ejede dette domæne gennem ni år, men fik det frataget og det overgik til et nystartet firma.

Referencer

Eksterne henvisninger 
 Klagenævnet for Domænenavnes hjemmeside

Danske nævn
Incident Management

Incident Management (ICM) er en IT Service Management (ITSM) procesområde. Det første mål for Incident Managementprocessen er at genskabe en normal service operation så hurtigt som muligt og for at minimere indvirkningen på forretningsmæssige aktiviteter, således at den bedst mulige grad af service kvalitet og tilgængelighed er opretholdt.

It-sikkerhed
Ledelse
Sabellianisme

Sabellianisme eller modalistisk monarkianisme
er et kætteri i den gamle kirke,
hvis ophavsmand Sabellius (Sabellio)
udgives for at være, men som i sin første form
vistnok er ældre.

Sabellius (fl. ca. 215) var sandsynligvis
født i Libyen. Han kom til Rom i begyndelsen
af 3. århundrede og samlede mange disciple om sig; men
da han viste sig at være en konsekvent
monarkianer, angreb Hippolyt ham, og biskoppen, Kallistos (Callistus 1. / Kallistos I. / lat. Calixtus, pave 217-222)
udstødte ham af menigheden, men
Sabellius samlede et ret stort parti om sig og
blev ikke svar skyldig.
Især Kallistos, som
hverken var ortodoks eller særlig fast i sine
anskuelser, blev stærkt medtaget af Sabellius.

Sabellianisme går ud på, at det er den samme person,
som er Fader, Søn og Helligånd, ikke
samtidig .ganske vist, men i forskellige stadier.
Først åbenbarede Guddommen sig i Faderens
fremtrædelsesform som skaber og lovgiver, nemlig
indtil den gamle pagts slutning, dernæst i
Sønnens som genløser, indtil himmelfarten, og
endelig i Åndens som levendegøreren og
livsgiveren i den derefter følgende tid og nu stadig.

I virkeligheden fører Sabellius kun Praxeas’
patripassianisme videre ud. Beviserne for lærens
rigtighed søgte Sabellius i forskellige apokryfer,
navnlig i Ægypterevangeliet. Sabellianisme bredte sig fra
Rom videre ud i kristenheden, blandt andet til Libyen,
hvor den blev angrebet af Dionysius af Alexandria (død 265), og
endnu i 4. århundrede træffes sabellianere,
men senere gik læren over i andre kætterier
eller forsvandt. Sabellius selv og hans
personlige oplevelser er ganske indhyllede i uklare
beretninger.

Sabellianismen blev fordømt som kætteri i 261
og efter en genopblomstring af bevægelsen endnu en gang
på synoden i Konstantinopel 381

Litteratur anvendt af A.Th. Jørgensen i Salmonsen:
Adolf von Harnack: Dogmengeschichte, bd. I
Fredrik Nielsen: Haandbog i Kirkens Historie, første bind: "Oldkirken". København, 1885

Se også
 Monarkianisme – Trinitarisme – Antitrinitarisme

Kilde 
 Opslag af dr. theol. Alfred Th. Jørgensen (1874-1953) i Salmonsen, (Salmonsens Konversationsleksikon, 2. udgave, bd. 20, s. 743)

Eksterne henvisninger 
  

Note

Kristologi
Oldkirken
Teologer
Odin fra Lejre

Odin fra Lejre er en lille støbt sølvfigur fra ca. år 900 e.Kr.. Det er foreslået, at figuren forestiller guden Odin siddende i sit højsæde Lidskjalv, flankeret af ravnene Hugin og Munin på armlænene. Den lille sølvfigur er fundet af amatørarkæologen Tommy Olesen i september 2009 i forbindelse med en af ROMUs udgravninger af kongesædet fra yngre jernalder i Gammel Lejre og er nu udstillet på Lejre Museum.

Den lille figur er støbt i sølv og forgyldt og indlagt med niello, en sortfarvet metallegering. Den er 18 mm høj og vejer 9 gram.

Roskilde Museum meddeler, at figuren forestiller den øverste af de nordiske guder, Odin, siddende på sin trone forsynet med attributter, der viser hans kraft og dominerende position.

Odin er iført en kappe og sidder på sit kunstfærdige højsæde, Lidskjalv, som gav ham magiske kræfter. Når Odin sad her, kunne han skue ud over hele verden. De to fugle på tronens armlæn er ravnene Hugin og Munin, som støttede Odins udsyn og alvidenhed. Hver morgen fløj de ud i verden og om aftenen, når de vendte tilbage, underrettede de Odin om, hvad der var foregået. Ryglænet er udsmykket med to hoveder, der tolkes som Odins to ulve Gere og Freke. Figuren bærer en udsmykning om hals og bryst, som kan være guldringen Draupner, der hver niende nat dryppede otte nye ringe.

Fremstillingen af Odin på sin trone er den ældste af sin slags og den eneste fra vikingetiden (ca. 750-1050). Fundet af figuren er med til at underbygge teorierne om Lejre som kongelig residens, som den fremstilles i Skjoldungesagaen.

Andre tolkninger 
Da figuren er iklædt en dragt, der går ned til fødderne, har den svenske arkæolog Martin Rundkvist foreslået, at figuren forestiller en kvinde i kjole. Han argumenterer for, at vikingetidens ikonografi havde klare konventioner for, hvordan mænd og kvinder blev afbilledet, og at mænd ikke var iført kvindetøj. Han mener, at figuren forestiller en højtstående kvindelig gudinde som Freja eller Frigg. Else Roesdahl påpeger, at det ikke er umuligt, at figuren forestiller Odin, da han i rituelle sammenhæng var i stand til at skifte køn. Men hun mener, at figuren sandsynligvis er Freja siddende i et højsæde, der understreger hendes høje status.

Referencer

Eksterne henvisninger 
 Odin fra Lejre af Tom Christensen ROMU
 'Odin-figuren' fra Lejre, ca. 950, danmarkshistorien.dk i samarbejde med ROMU

Odin
Arkæologiske fund fra Danmark
Oldsager fra Vikingetiden
Lejre
Fodbold for fan'

Fodbold for fan' var et dansk fodboldmagasin, der blev sendt på TV3+ i sæsonen 2009/10.

Programmet blev præsenteret af Carsten Werge og Per Frimann, som typisk havde en eller to gæster i studiet. Disse personer talte om blandt andet diverse aktuelle fodboldemner samt den taktiske indgang til spillet.

Desuden blev der i programmet vist små, alternative sammendrag af rundens kampe i Superligaen. Programmet indeholdte også flere faste indslag, som fx:
 Gæt a Goal. Konkurrence, hvor pensionerede fodboldspillere genskaber et historisk mål, som seerene skal genkende.
 Telefonjokes. Radioguruen Palle Bo laver telefonfis med en person relateret til Superligaen.

Medvirkende

Eksterne henvisninger 
 Onside.dk 

TV3-programmer
Etableret i 2009
Ophørt i 2010
Danske tv-serier fra 2000'erne
Danske tv-serier fra 2010'erne
Sportsprogrammer fra Danmark
Laura Hay

Laura Hay (født 30. maj 1977) er tidligere politisk leder for Venstre i Aarhus og tidligere Rådmand for teknik og miljø. 

Laura er vokset op sammen med sine forældre og to brødre på Strandgaarden på Hjarnø – en lille ø i Horsens Fjord. Hun har gået på henholdsvis Glud Skole, Juelsminde Skole og Horsens Amtsgymnasium, inden hun påbegyndte jurastudierne på Aarhus Universitet. 

I sin tid som studerende var Laura aktiv i studenterpolitik. Hun har været medlem af Djøfs repræsentantskab, i bestyrelsen for Djøf Studerende og repræsentant i foreningen Advokater og Advokatfuldmægtige.

Laura blev første gang valgt til byrådet i 2005. I 2007 fungerede hun som Venstres politiske ordfører, da Louise Gade havde barselsorlov. Da Louise Gade udtrådte af byrådet i 2008, blev Laura Hay ny Rådmand for sociale forhold og beskæftigelse. En post hun besad, indtil 1. januar 2010, hvor hun blev Rådmand for teknik og miljø.

Ved kommunalvalget i 2009 blev Laura endnu engang valgt til byrådet. Denne gang blev hun valgt med næstflest stemmer blandt samtlige kandidater. Siden valget har Laura været politisk leder for Venstre i Aarhus. 

Privat danner Laura par med Johan Pedersson Uggla. De fik en datter sammen i marts 2012, og den 22. september 2012 blev de viet i Frederikskirken i Højbjerg ved Aarhus.

Kilder og eksterne henvisninger 

 Laura Hays hjemmeside
 Om Laura Hay på Aarhus Kommunes hjemmeside

Medlemmer af Aarhus Byråd
Kommunalbestyrelsesmedlemmer fra Venstre
Rådmænd i Aarhus
Jean-Louis Trintignant

Jean-Louis Trintignant (født 11. december 1930 i Piolenc, død 17. juni 2022 i Collias) var en fransk skuespiller.

Udvalgt filmografi 
 Gud skabte kvinden (1956)
 Farlige forbindelser (1959)
 Jeg – en playboy (1962)
 Slottet i Sverige (1963)
 En mand og en kvinde (1966)
 Veninderne (1968)
 Z (1969)
 Min nat hos Maud (1969)
 Medløberen (1970)
 Det vilde får (1974)
 Den nye verden (1982)
 I al fortrolighed (1983)
 Rød (1994)
 De fortabte børns by (1995, stemme)
 Amour (2012)

Referencer

Eksterne henvisninger 

 

Skuespillere fra Frankrig
Cesar for bedste mandlige hovedrolle
Drohobytj

Drohobytj (, ,  , , , ) er en by i Lviv oblast i det vestlige Ukraine.

Byen med omgivelser havde i januar 2007 en befolkning på 103.000. De fleste tilhører den ukrainske græsk-katolske kirke, men der er også mange ukrainsk-ortodokse.

Byen nævnes for første gang i et dokument fra 1387. I middelalderen lå slotsborgen Tustan her. Byen lå i denne periode under Polen. Fra 1772 blev Drohobytj og Galicien liggende under Østrig-Ungarn. Efter 1. verdenskrig blev byen igen polsk, før den i forbindelse med 2. verdenskrig tilfaldt Ukraine og Sovjetunionen.

Drohobytj var hjembyen for den kendte jødiske forfatter og maler Bruno Schulz, som gennem hele sit forfatterskab beskrev sin hjemby, overgangen mellem forskellige tider, myter og virkelighed. Ivan Franko blev også født i nærheden af Drohobytj, i landsbyen Nahujevitsji.

Historiske befolkningstal 

 1931 — 32.300 indbyggere
 1959 — 42.000 indbyggere
 1970 — 56.000 indbyggere
 2001 — 79.000 indbyggere

I 1869 havde byen 16.880 indbyggere. 28,7% var ukrainere, 23,2% var polakker (romersk-katolske) og 47,7% var jøder. Begivenhederne under og efter 2. verdenskrig ændrede byens etniske sammensætning, i 1959 var dette forandret til 70% ukrainere, 22% russere og kun et mindre antal polakker og jøder.

Referencer

Eksterne henvisninger 

 

Byer i Lviv oblast
Juan de Castro

Juan de Castro (født 22. marts 1431 i Valencia, død 29. september 1506 i Rom) var en italiensk kardinal i den Katolske kirke.

Fra 1479 var han biskop i Agrigent, og blev af pave Alexander 6. den 19. Februar 1496 udnævnt til kardinal og den 24. februar 1496 til kardinalpræst i Sankt Prisca i Rom. Fra 6. november 1499 til 29. juli 1502 Apostolsk administrator af Slesvig Stift, og i 1504 biskop af Malta.

Eksterne henvisninger 

Kardinaler fra Spanien
Personer fra Slesvig by
Personer fra Valencia
The Phantom of the Opera (flertydig)

The Phantom of the Opera har flere betydninger:

 The Phantom of the Opera – fransk bog fra 1910
 The Phantom of the Opera (musical) – musical fra 1986 af Andrew Lloyd Webber
 The Phantom of the Opera (musical fra 1976) – musical fra 1976 af Ken Hill
 Phantom (musical) – musical fra 1991 af Maury Yeston
 The Phantom of the Opera (sang) – fra Andrew Lloyd Webbers musical
 Phantom of the Opera (sang) – sang af Iron Maiden
 The Phantom of the Opera (film fra 1925) – film
 Phantom of the Opera (film fra 1943) – film
 The Phantom of the Opera (film fra 1962) – film
 The Phantom of the Opera (film fra 1989) – film
 The Phantom of the Opera (miniserie)
 The Phantom of the Opera (film fra 1998) – film
 The Phantom of the Opera (film fra 2004) – film
Avis (biludlejningsfirma)

Avis (formelt Avis Rent a Car System, LLC) er en amerikanskbaseret multinational virksomhed, der beskæftiger sig med biludlejning. Virksomheden driver ca. 5.450 kontorer i 175 lande og beskæftiger 30.000 ansatte (2008). Siden 1962 har Avis markedsført med sloganet "We try Harder". 

Selskabet blev grundlagt i 1946 i Detroit, Michigan, af Warren E. Avis, der etablerede sit første udlejningskontor ved Willow Run Airport i Michigan og Miami International Airport i Florida. Selskabet var det første, der udlejede nye biler og var også pionerer med forretningsidéen franchise. I 1954 frasolgte Warren E. Avis selskabet til en gruppe større investorer. Siden 2006 har det været et datterselskab af Avis Budget Group, der også driver Budget-kæden. Avis Budget Group er noteret på New York Stock Exchange.

Omkring 70 procent af omsætningen stammer fra forretningskunder. Avis' kontorer er ofte beliggende tæt på hoteller, banegårde og lufthavne. 

Siden 1963 har Avis Biludlejning A/S været på det danske marked og driver i dag 46 kontorer.

Eksterne henvisninger 

 Avis' internationale hjemmeside
 Avis' danske hjemmeside

Etableret i 1946
Transportvirksomheder fra USA
Biludlejningsfirmaer
David Vincent

David Alexander Vincent (født den 22. april 1964) også kendt som Evil D er en amerikansk musiker, bedst kendt for sin position som vokalist og bassist i dødsmetal-bandet Morbid Angel, såvel som bassist for industrial bandet Genitorturers. 

David kommer oprindeligt fra Charlotte i North Carolina, hvor han etablerede sit eget pladeselskab ved navn Goreque Records, som ledte ham til sit første møde med Morbid Angel, og senere sit medlemskab. Gruppen endte endda med at flytte til Charlotte i en kort periode, hvor de udarbejdede sangene til deres Altars of Madness demo. 
Han forlod Morbid Angel i 1995 efter udgivelsen af Domination, for at slutte sig til sin kones band Genitorturers. Vincents første bidrag til denne gruppe var bagvokaler i sangen "House of Shame" fra deres debut 120 Days of Genitorture. I 2004 sluttede Vincent dog sig atter til Morbid Angel.

Diskografi

Morbid Angel 
 1989: Altars of Madness
 1991: Blessed are the Sick
 1993: Covenant
 1995: Domination
 1996: Entangled in Chaos (livealbum)
 2011: Illud Divinum Insanus

Genitorturers 
 1993: 120 Days of Genitorture
 1998: Sin City
 2002: Flesh is the Law (EP)
 2009: Blackheart Revolution

Terrorizer 
 1989: World Downfall

Soulfly 
 2008: Conquer

Eksterne henvisninger 
 

Bassister fra USA
Sangere fra USA
Morbid Angel
Netbladhat-familien

Netbladhat-familien (Paxillaceae) er en familie i Rørhat-ordenen. Netbladhatte har dog ikke rør, men lameller på undersiden af hatten.

 Netbladhat (Paxillus)
 Orangekantarel (Hygrophoropsis)
Læreruddannelserne Metropol

Læreruddannelsen, Campus Nyelandsvej er en del af Københavns Professionshøjskole, som indtil 1. september 2009 hed Frederiksberg Seminarium og senere Professionshøjskolen Metropol.

Frederiksberg Seminarium blev grundlagt i 1919 som KFUM-seminarium. I 1934 flyttede seminariet ind på den nuværende adresse på Nyelandsvej 27. Hellerup Seminarium betragtedes som en filial i de år, det bestod som KFUM's andet seminarium.

Læreruddannelsen udbyder forskellige uddannelser rettet mod undervisning:
 Læreruddannelse
 Meritlæreruddannelse
 Efter- og videreuddannelse

Forstandere 
 1919-1946 Alfred Christiansen (1889-1946)
 1947-1961 Aage Nørfelt (1905-2007)
 1961-1985 Frants Hansen (1916-1996)
 1986-1992 Torben Krogh (var rektor for Hellerup Seminarium 1970-1985)
 1993-2012 Thøger Johnsen (var rektor frem til 2009 hvor titlen skiftede til "Institutchef")

Kendte studerende 
 Kim Larsen
 Pernille Frahm

Henvisninger 
 Læreruddannelserne Metropol
 Læreruddannelserne Metropol/Frederiksberg Seminarium på Facebook
 Professionshøjskolen Metropol 
 Onlineudgave  af: KFUM's Seminarium 1919-1944 redigeret af forstander Alfr. Christiansen. Kbh. 1944.
 Tage Kampmann: Frederiksberg Seminarium i 80 år, 1999, 

Seminarier
Uddannelsesinstitutioner i København
Frederiksberg
Etableret i 1919
Professionshøjskoler
Copenhagen Cleantech Cluster

Copenhagen Cleantech Cluster er klyngeorganisationen, som repræsenterer virksomheder og videninstitutioner, som arbejder med miljøteknologi-sektoren, også kaldet cleantech, baseret i København og med sigte på Danmark. Organisationen arbejder for vækst og fremme af cleantech-industrien og repræsenterer mere end 350 virksomheder og ca. 30.000 arbejdspladser,  primært centreret omkring hovedstaden.

Klyngeorganisationen er samtidig et resultat af Danmarkshistoriens største EU Strukturfondsansøgning (European Union Structural Funds and Cohesion Funds) under de regionale midler til konkurrence og jobskabelse (Regional Competitiveness and Employment Objective). Midlerne til etablering blev ansøgt primo 2009 via Region Sjælland og Region Hovedstaden. 

I 2014 fusionerede Copenhagen Cleantech Cluster med Lean Energy Cluster og blev til CLEAN.

Referencer 

Organisationer fra Danmark
Miljøteknologi